
ΑΝΑΚΟΙΝΩΣΗ

                 Η πλειοψηφία των στρατιωτικών τις τελευταίες ημέρες διαπιστώνει την εμμονή κάποιων «αυτόκλητων» εκπροσώπων, να παρανομούν διοχετεύοντας στην κοινή γνώμη αναλήθειες, προκαλώντας αναστάτωση και σύγχυση στους κόλπους των Ε.Δ. 

                 Ούτε λίγο, ούτε πολύ διαβάζουμε από συγκεκριμένο συντάκτη που καθημερινά κινδυνολογεί και παρανομεί, ότι χωρίς την ΠΟΕΣ, όλοι εμείς οι στρατιωτικοί, δεν θα είχαμε παρελθόν, δεν αξίζουμε το παρόν και δεν μας ανήκει το μέλλον(!!!).

                 Απόδειξη αυτής της επιχείρησης διχασμού και παραπληροφόρησης, είναι ότι οι επιστολές αυτές, υπογράφονται μόνο από ΤΟΝ «εκπρόσωπο» της κατηργημένης ΠΟΕΣ (εκφράζοντας ουσιαστικά τον εαυτό του) και όχι και από τον Γενικό Γραμματέα του σωματείου αυτού, όπως συνηθίζεται σε επιστολές σωστά οργανωμένων σωματείων.

                Στην απόπειρα αυτής της παραπληροφόρησης που επιχειρείται μέσω δημοσιευμάτων που αναρτήθηκαν στο διαδίκτυο,  η ΠΟΜΕΝΣ κρίνει σκόπιμο ως οφείλει, να ενημερώνει θεσμικά όλους τους εν ενεργεία στρατιωτικούς, ώστε να είναι άπαντες γνώστες της αλήθειας,  να ενημερώσει τα μέλη της και όλους τους στρατιωτικούς ότι:

                 α. Οι διεκδικήσεις των στρατιωτικών για τα ζητήματα του μισθολογίου διακρίνονται σε εκείνες που ασκήθηκαν μέσω αγωγών και εκείνες που ασκήθηκαν με αιτήσεις ακύρωσης ενώπιον του ΣτΕ. Υπενθυμίζουμε ότι πέραν της ΠΟΕΣ, είχαν προσφύγει και συγκεκριμένες πρωτοβάθμιες Ενώσεις, οι οποίες δικονομικά μπορούν να συνεχίσουν τη διαδικασία συμμόρφωσης. Το ίδιο κάνουν εξάλλου και οι Ομοσπονδίες των Σωμάτων Ασφαλείας. 

                β. Οι διεκδικήσεις αυτές, είτε προέρχονται από την ΠΟΕΣ είτε από Ομοσπονδίες των Σωμάτων Ασφαλείας είτε από ενώσεις αποστράτων κλπ ευνοούν, με το σκεπτικό των αποφάσεων που έχουν εκδοθεί, όλους όσοι υπάγονται στο ειδικό μισθολόγιο. Αν η Πολιτεία συμμορφωθεί με το σκεπτικό των αποφάσεων του Συμβουλίου της Επικρατείας, είναι προφανές ότι θα συμμορφωθεί για όλους τους υπαγόμενους στο μισθολόγιο των ενστόλων, είτε είναι στρατιωτικοί είτε υπηρετούν στα Σώματα Ασφαλείας, αφού ο νόμος και οι μέχρι τώρα εκδοθείσες αποφάσεις δεν κάνουν οποιαδήποτε διάκριση.

              γ. Οι ατομικές διεκδικήσεις μέσω αγωγών που έχουν ασκηθεί ή θα ασκηθούν (για το  50%) δεν θίγονται είτε υπάρχει η ΠΟΕΣ είτε όχι. Οι αποφάσεις επί των αγωγών αυτών θα αποτελέσουν τους εκτελεστούς τίτλους για να εισπραχθούν τα ποσά που οφείλονται στους στρατιωτικούς, σε περίπτωση που μέχρι τότε δεν έχει συμμορφωθεί η Πολιτεία διά νόμου ο οποίος, όπως τονίσαμε, θα αφορά όλους τους στρατιωτικούς.

                       δ. Το μόνο που επηρεάζει η εκτέλεση της δικαστικής απόφασης διαγραφής του σωματείου ΠΟΕΣ και κατ’ επέκταση η αδυναμία της να εμφανιστεί ως αντίδικος στο Τριμελές Συμβούλιο Συμμόρφωσης, είναι η πιθανή επιδίκαση σε βάρος του Δημοσίου  ενός ακόμη προστίμου, όπως εκείνο των 50.000€ για τα οποία έχει γίνει τόσος λόγος. Αυτό το πρόστιμο θα το καρπωνόταν η ΠΟΕΣ και τώρα ίσως να μπορούν να το πράξουν οι Ενώσεις που υφίσταντο και ήταν ιδρυτικά μέλη του τότε εργοδοτικού σωματείου ΠΟΕΣ. Όσα γράφονται λοιπόν για “κατάρρευση της απόφασης του ΣτΕ” όχι μόνο δεν ευσταθούν αλλά καταδεικνύουν ότι όσοι τα αναπαράγουν ενδιαφέρονται μόνο για την είσπραξη τυχόν προστίμου, όπως εισέπραξαν  και τα προηγούμενα 50.000€. 
	
                       Η ΠΟΜΕΝΣ ως η μόνη νόμιμη εκπρόσωπος των στρατιωτικών, είναι αυτονόητο και οφείλει, για το καλό όλων των εν ενεργεία στρατιωτικών, μαζί με τις έμπειρες  Ομοσπονδίες των ΣΑ, να διεκδικήσει με κάθε τρόπο τη συμμόρφωση της Διοίκησης στις αποφάσεις του ΣτΕ που μας αφορούν. 

                       Προς αποφυγή κρουσμάτων εσωστρέφειας, όπως αυτά διαπιστώνονται καθημερινά, τις τελευταίες ημέρες και για να διαφυλαχθεί η ηρεμία στις Ε.Δ., η Ομοσπονδία μας θα απευθυνθεί άμεσα σε κάθε αρμόδια αρχή, ώστε να αξιολογηθεί, αν οι συμπεριφορές αυτές κρίνονται ως παραβατικές ή όχι.

Για το Διοικητικό Συμβούλιο

              Ο                                                                                              Ο
      ΠΡΟΕΔΡΟΣ                                                                  ΓΕΝΙΚΟΣ ΓΡΑΜΜΑΤΕΑΣ


ΔΗΜΗΤΡΙΟΣ ΡΩΤΑΣ                                                            ΓΕΩΡΓΙΟΣ ΘΕΟΔΩΡΟΥ
      Επγός (ΥΔΚ)                                                                             Λγος (ΠΖ)





image1.jpeg




